b'\n_START_ARTICLE_\nMads Peder Nordbo\n_START_PARAGRAPH_\nMads Peder Nordbo (f\xc3\xb8dt 6. maj 1970) er en dansk forfatter, der skriver romaner, der foreg\xc3\xa5r i Gr\xc3\xb8nland.\n_START_SECTION_\nBaggrund\n_START_PARAGRAPH_\nNordbo er f\xc3\xb8dt og opvokset p\xc3\xa5 Fyn og har derudover boet i Sverige, Tyskland og senest Gr\xc3\xb8nland._NEWLINE_Han er uddannet i nordisk sprog og litteratur samt filosofi og har ved siden af sin forfattervirksomhed arbejdet som bl.a. tekstforfatter, redakt\xc3\xb8r og kommunikationsekspert._NEWLINE_Nordbo debuterede i 2012 med thrilleren Odins labyrint \xe2\x80\x93 et glasbarns fort\xc3\xa6llinger, der blev fulgt op af Thuleselskabet i 2014. I 2015 udkom hans tredje roman, Gudspartiklen, som blandt andet fokuserer p\xc3\xa5 trafficking og udnyttelse af unge piger og kvinder._NEWLINE_Senest er han begyndt at skrive "arctic noir"-krimier i form af Pigen uden hud (2017) og dens efterf\xc3\xb8lger Kold angst (2018). Begge disse b\xc3\xb8ger udspiller sig i gr\xc3\xb8nlandske omgivelser, som Nordbo selv har et n\xc3\xa6rt kendskab til efter at have boet der i fire \xc3\xa5r._NEWLINE_Nordbos b\xc3\xb8ger udkommer flere sprog; Pigen uden hud blev s\xc3\xa5ledes solgt til overs\xc3\xa6ttelse til 17 sprog inden udgivelsen.\n_START_SECTION_\nArctic noir\n_START_PARAGRAPH_\nGenren "arctic noir" er en variant krimigenren nordic noir, hvor forskellen er, at mens nordic noir-v\xc3\xa6rker foreg\xc3\xa5r i de nordiske europ\xc3\xa6iske lande med en grundl\xc3\xa6ggende m\xc3\xb8rk stemning og ofte store vidder, s\xc3\xa5 foreg\xc3\xa5r arctic noir-v\xc3\xa6rker i en arktisk verden med det der f\xc3\xb8lger af endnu st\xc3\xb8rre afstande, \xc3\xb8demarker, indlandsis, lokal kultur samt det arktiske klima.'